  Виталий Пронин Национальной библиотека Гуманитарной но инженерной технологиосъя Камской институтын «Дизайн - XXI даурлэн искусствоез» адӟытон усьтӥз.Дизайн - итальян кыл, суред, малпан, муг шуэмез возьматэ. Институтлэн ректорез Валерий Никулин пусйиз: туала вакытэ дизайн сярысь малпаськытэк уг луы. Дизайнысен кутске вылтус.Удмурт кун университетысь искусстволэн историезъя кафедраысь доцент Елена Плеханова буёллэсь историын интызэ пусйиз:- Вашкала дырысен буёл мылкыдэз суреда. Горд, сьӧд но тӧдьы буёлъёс дауръёс ӵоже дуннелэсь куиньлы люкиськемзэ возьмато. Архитектура кылдэм бере буёл секыт борддоръёсты капчиятыны, юртэз чеберматыны юрттӥз. Шор дауръёсы со социальной пус луэ: графъёс нуллӥзы ас выжы гербзылэсь буёлъёссэ. Возрождение вакытэ буёлъёс напчизы, пӧртэм пумо луизы. Барокко вакытэ нош ик зӥбломо.XXI даурлэн кутсконаз буёл нылкышнолэсь кужмоясь рользэ возьматэ. Горд буёлэ шобырско модельёс, актрисаос, политикъёс. Адями соку ик син шоры йӧтэ, нош мар солэн пушказ, нокин уг тоды.Дизайн котьку пыкъяське история вылэ. Тунсыко тодматскыны Джон Пайллэн книгаеныз: «6000 лет: История архитектуры и дизайна» капчи кылын гожтэмын. Адӟытонэ тодмо ӟуч провокатор Артемий Лебедев но сюриз: «Ководство»-ез укыр дуно, ӝожтӥсько библиотекарьёс. Выль поколение уг яраты лыдӟиськыны, пусйиз Камской институтысь архитектурая но дизайнъя кафедраысь доцент Елена Трофимова но ватсаз: 40 ар студентъёсын ужаса, валай, егитъёс ӧз уродме, соос мукетэсь.Кыӵеен адӟе Елена Ясоновна удмурт дизайнэз?- Удмурт дизайн - таӵе кыл ик ӧвӧл! Учкисько ке, дышетскисьёсы пӧлын трос удмуртъёс, но соос малы ке дизайн удыс борды уг кутско. Вирамы ӧвӧл пыӵамын. Удмурт учкон - со гениально-примитивной, огшоры. Лэсьтэмез сӧрыны уг яра ни. Озьы пересьёс кариллям ке, кызьы мон пыром, таркалом сое?- Нош дизайн - со таркан шат?- Кызьы сотэк - выльзэ малпан. Асьме суредасьёс инкуазез, чеберез возьматыны ярато. Нош мае ке воштыны уг дӥсьто. Удмуртъёс дышемын кинлэсь ке басьтыны - бигеръёслэсь-а, поръёслэсь-а...Но вошто ке, ас сямзыя тупато ни, соку усто пӧрме. Дарали Лели Теги: Камскийинститут  